Nóg ŉ motor stort by Voëlklip afDie berugte krans by Voëlklip in Heroldsbaai. (Foto: Malcolm Pojie/SA Polisie) Nóg ŉ motor het Saterdag by die berugte Voëlklipkrans in Heroldsbaai naby George in die Wes-Kaap afgestort. Sers. Christopher Spies het Sondag aan Maroela Media gesê die polisie is besig met ŉ soek-en-reddingspoging nadat ŉ wit Mazda om en by 18:45 Saterdag by die krans afgestort het. “Meer inligting oor die voorval sal later bekendgemaak word.” Dit is die tweede voorval in net twee maande en die vyfde voorval sedert Oktober 2019 toe Heidi Scheepers en haar twee jong kinders dood is toe die gesin se motor op dieselfde plek in die see gestort het. Die George-munisipaliteit het reeds meer as ŉ jaar gelede aan Maroela Media gesê hulle het reeds begin beraadslaag met belanghebbendes, onder wie die eienaar van die eiendom waarop Voëlklipkrans geleë is, om veiligheidsmaatreëls hier te verbeter. Daar het egter tot dusver klaarblyklik dadels van gekom.